TIEDOTE
Helsingissä 18.5.2015
Vapaa julkaistavaksi

**Uusi Esteettömyyssalkku avaa ovia saavutettaviin sähköisiin palveluihin**

Esteettömyys ja saavutettavuus ovat yhdenvertaisuus- ja ihmisoikeusasioita, jotka koskevat kaikkia ihmisiä, mutta erityisesti lukemisesteisiä. Tuore Esteettömyyssalkku antaa käytännön ohjeita esteettömän, saavutettavan ja käytettävän materiaalin tai verkkosivuston suunnitteluun ja toteuttamiseen. Salkun on laatinut Celia-kirjasto ja työhön on osallistunut myös muita alan asiantuntijoita. Esteettömyyssalkku on julkishallinnon standardisalkun alisalkku.

Toukokuun 21. päivänä vietetään kansainvälistä saavutettavuustietoisuuden päivää (Global Accessibility Awareness Day). Esteettömyyssalkku osoittaa, miten vähäisillä keinoilla esteettömyys ja saavutettavuus ovat toteutettavissa, kunhan ne otetaan huomioon jo sähköisen palvelun suunnitteluvaiheessa. Yhdenvertaisuus viestinnässä on nykyaikaa ja kestävää kehitystä myös Suomessa.

*Esteettömyys tarkoittaa, että kaikki ihmiset pystyvät käyttämään tuotetta tai palvelua yksilön iästä, vammasta tai muusta rajoitteesta huolimatta. Esteetön tuote tai palvelu mukautuu asiakkaan yksilöllisiin tarpeisiin. Esteettömyyden tavoitteena on helpottaa ja mahdollistaa erilaisten ihmisten tasavertainen arki niin, että kaikki kansalaiset voivat tehdä työtä, opiskella, harrastaa ja osallistua.* (SADe-ohjelman Esteettömyystoimintamallin mukaan)

Lukemisesteen syynä voi olla heikentynyt näkö, näkövamma, lukivaikeus, oppimisvaikeudet, kielellinen erityisvaikeus, kehitysvamma, cp-vamma, ms-tauti, lihastaudit, afasia, keskittymis- tai muistivaikeudet, mielenterveysongelmat, heikentynyt lihaskunto, reuma, Parkinsonin tauti tai esimerkiksi toipilasaika.

Lisätietoa: Saavutettavan julkaisemisen projektipäällikkö Kirsi Ylänne, Celia-kirjasto p. 040 186 6024, kirsi.ylanne@celia.fi.

Linkki Esteettömyyssalkkuun <http://www.celia.fi/celia-asiantuntijana/esteettomyyssalkku/>